ગુજરાત વિધાનસભાની રચના થયા પછી સરકારનું મહત્વનું કામ 2018-19ના વર્ષનું સામાન્ય અંદાજપત્ર રજૂ કરવાનું હોવાથી સરકારના નાણા વિભાગમાં બજેટની દરખાસ્તો તૈયાર કરવાની સૂચના આપવામાં આવી છે. ગુજરાતનું ચાલુ વર્ષના બજેટનું કદ 1,72,179 કરોડ રાખવામાં આવ્યું હતું જ્યારે રાજ્યનું 2018-19ના વર્ષના બજેટનું કદ 2,00,000 કરોડની આસપાસ હોવાની સંભાવના છે. નાણા વિભાગના સૂત્રો કહે છે કે નવા વર્ષના બજેટમાં ખેડૂતોની યોજનાઓને વધારે મહત્વ આપવું પડશે, કારણ કે ગ્રામ્ય વિસ્તારમાં ભાજપનો જનાધાર ઘટ્યો છે. રાજ્યના બજેટમાં તત્કાલિન મુખ્યમંત્રી નરેન્દ્ર મોદી સરકારની અધુરી યોજનાઓને પૂર્ણ કરવા માટેની દરખાસ્તો મંજૂર કરવામાં આવશે. સરકારની વેટની આવક સામે જીએસટીની આવકમાં જે ઘટાડો થયો છે તેને સરભર કરવા નાણામંત્રી નિતીન પટેલ જીએસટી સિવાયના વેરાઓમાં સુધારા કરી શકે છે. નવી યોજનાઓમાં અમદાવાદની મેટ્રોરેલને વધારે નાણાં ફાળવવામાં આવશે. સરકાર ગ્રામ્ય વિસ્તારોના બેરોજગાર યુવાનો માટે અલગથી સંખ્યાબંધ યોજનાઓ જાહેર કરી શકે છે.